Se de første tre afsnit af ”Nordjydernes Dyrepark” nederst i artiklen. Husk, at du altid kan finde masser af spændende programmer på tv2nord.dk/tv . Frank Skaarup husker det, som var det i går. Dengang hanbjørnen næsten havde held med at slippe ud af bjørnegrotten i Aalborg Zoo. Frank Skaarup var dyrepasser, og han skulle gøre rent ved brunbjørnene, som opholdt sig i et anlæg, hvor gæsterne kunne kigge ned på dem. For at komme ned til brunbjørnene, skulle dyrepasserne kravle op og ned ad en stige. En dag glemte Frank Skaarup at fjerne stigen – og lige som en flok børn kom gående, stod hanbjørnen på stigens øverste trin og var på vej ud af grotten. - Jeg tænkte ”for fanden…” Jeg kunne jo se, at bjørnen stod og tænkte på at gå op, siger Frank Skaarup, der var dyrepasser fra 1972 til 1986. Frank Skaarup måtte handle hurtigt. Han vidste, at bjørnen var bange for vand, så han sagde som en vandslange. Det fik bjørnen til at gå et par trin ned ad stigen igen, og Frank Skaarup fik vippet stigen rundt, så bjørnen røg tilbage i bjørnegrotten. - Når anlæggene var lavet på den måde, de var, kunne katastroferne ske, siger Frank Skaarup. - Dengang var det vigtigste, at man altid kunne få øje på dyrene Netop anlæggene i Aalborg Zoo har gennemgået en kæmpe forvandling siden åbningen i 1935. Da zoo slog dørene op for første gang, var der større fokus på at gøre publikum glade end på at gøre dyrene glade. Det fortæller nuværende og tidligere dyrepassere i første afsnit af ”Nordjydernes Dyrepark”. - Dengang var det vigtigste, at man altid kunne få øje på dyrene. Hvis folk kom forbi et bur og ikke kunne se dem, så blev de skuffede. Man kunne for eksempel sagtens have en løvefamilie på et lille område, siger Marianne Baumann, der er dyrepasser i Aalborg Zoo. Selvom de små bure ikke levede op til dyrenes behov, var det ikke fuldt ud bevidst. Dengang gik man ikke så meget op i dyrevelfærd, som man gør i dag. - Man startede med ganske små anlæg. Dels fordi man ikke kendte dyrenes behov - og fordi man ikke bekymrede sig så meget om det, siger Jens Sigsgaard, der var dyrepasser i Aalborg Zoo fra 1991 til 2006. Gennem årene er antallet af dyrearter og anlæg blevet indskrænket til 28 forskellige anlæg. Nu er der fokus på at give dyrene ordentlige forhold, ligesom der også er stort fokus på sikkerheden. Kom med tilbage i tiden og se de mange unikke optagelser fra Aalborg Zoo i programserien ”Nordjydernes Dyrepark”. De tre første afsnit kan du se lige her:   Husk, at du altid kan se masser af spændende programmer på tv2nord.dk/tv .

Opsummering:
En helt nye serie sætter fokus på Aalborg Zoos historie. Meget er sket, siden haven åbnede i 1935 – især når det kommer til sikkerhed og dyrevelfærd.